På Aalborg Kommunes facebookside varskoer kommunen i dag om et langvarigt vejarbejde ved City Syd. Der er flere forskellige opgaver, der skal ordnes, og derfor forventer kommunen vejarbejde på den trafikerede vej de næste måneder. Aalborg Forsyning går tirsdag den 14. februar i gang med separatkloakere Hobrovej fra krydset Nibevej og etapevis i nordgående retning til Stationsmestervej. I april starter et nyt vejarbejde, når den øst-vestgående del af Hobrovej på strækningen ved Ny Nibevej og frem til Egnsplanvej skal udvides og ombygges. Aalborg Kommune skriver på Facebook, at projekterne bliver koordineret med hinanden, men at der kan opstå kø på strækningerne. Der meldes ikke noget om en slutdato.

Opsummering:
Tirsdag den 14. februar går Aalborg Forsyning i gang med et større vejarbejde på Hobrovej ved City Syd.